[Video] Volstruis jaag die fietsryersSkermskoot uit die video (Video: ViralHog/Oleksiy Mishchenko, YouTube) ŉ Video van ŉ volstruis wat twee fietsryers jaag, word wyd op sosiale media gedeel. Die gebruiker Oleksiy Mishchenko het die video Saterdag op YouTube gelaai. Mishchenko het verduidelik hulle het na Suid-Afrika gereis om Sondag aan die Argus-fietsrytoer deel te neem. “Ons het Vrydag, om bietjie ons bene te strek, ongeveer 130 km gery na Kaap die Goeie Hoop [naby Kaappunt],” het hy verduidelik. “Die pad langs die see was stil en bietjie verlate. Ek het skielik ŉ volstruis links van my opgemerk toe hierdie monster van regs af skielik op die pad gespring en my vriende begin jaag het!” Hy het gesê dit was aanvanklik angswekkend, maar daarna het hy byna van sy fiets af geval soos hy gelag het. “Die volstruis het gemaklik teen ongeveer 50 km/h bygehou en hulle kan glo tot 70 km/h haal.” Volgens Mishchenko het die volstruis gelukkig in ŉ stadium besluit om hulle uit te los, aangesien die pad ŉ doodloopstraat is. (Bron: ViralHog/Oleksiy Mishchenko, YouTube)